BRATISLAVA 8. októbra (SITA) - Na pondelkové rokovanie predsedníctva KDH príde prvýkrát po autonehode aj predseda kresťanských demokratov Pavol Hrušovský. Ten havaroval v noci z 8. na 9. septembra medzi Nitrou a obcou Veľký Lapáš. Pravdepodobne pre mikrospánok vybočil z cesty a narazil do stromu. Utrpel otras mozgu, zlomeninu pravej ruky a zranenie lícnej kosti. Do jeho zotavenia bol poverený riadením KDH podpredseda strany Július Brocka.
Ako uviedla pre agentúru SITA podpredsedníčka KDH Mária Sabolová, predsedníctvo sa bude zaoberať prípravou rokovania Rady KDH. Tá má zvoliť chýbajúcich dvoch členov predsedníctva. Zároveň by sa malo predsedníctvo vrátiť aj k vyhodnoteniu predvolebnej kampane.